Αναστάσιος Ράμμος

Ο **Αναστάσιος Ράμμος** (Άγιοι Ανάργυροι Αττικής, 1 Ιουλίου 1991) είναι Έλληνας λαϊκός τραγουδιστής, συνθέτης και στιχουργός.

Έγινε ευρύτερα γνωστός το 2017, μέσα από τη συνεργασία του με την Έλενα Παπαρίζου στο κομμάτι "Αν με δεις να κλαίω", που ξεπέρασε τις 10 εκατομμύρια προβολές στο Youtube, μέσα σε 50 μέρες προβολής.

## Πρώτα χρόνια
Ο Αναστάσιος Ράμμος γεννήθηκε στην Ανάκασα των Αγίων Αναργύρων κι έζησε εκεί μέχρι την ηλικία των 7 ετών, οπότε μετακόμισε με την οικογένειά του στο Καματερό.  Έχει καταγωγή από την Ναύπακτο από την πλευρά του πατέρα του και από ένα χωριό του Πύργου από την πλευρά της μητέρας του.

Ως παιδί, ασχολήθηκε ερασιτεχνικά με το χάντμπολ, καθώς και με τη ροκ μουσική, ακούγοντας Παύλο Παυλίδη, Τρύπες, Κίτρινα Ποδήλατα, αλλά και Guns ‘n Roses, AC/DC, Led Zeppelin. Έτσι, στο λύκειο δημιούργησε με τους φίλους του τις δικές τους μέταλ μπάντες, τους With All Of My Regrets και μετά τους Dreams To Let.

Έχει αποκαλύψει ότι υπήρξε θύμα ενδοοικογενειακής βίας από τον πατέρα του, εξαιτίας του οποίου έχει κοιμηθεί στους δρόμους την περίοδο των εξεγέρσεων των Αγανακτισμένων στο Σύνταγμα. Πλέον, δε διατηρούν επαφές.

## Καριέρα
Το 2015 υπέγραψε συμβόλαιο με την Panik Records και δημιούργησε μαζί με τους Παύλο Μανώλη, Gabriel Russel, Diveno, Damluke και Gioni τo συγκρότημα Arcade. Μαζί κυκλοφόρησαν το πρώτο τους τραγούδι, με τίτλο «Να αγαπάς». Ως μέλος των Arcade έχει συνεργαστεί έκτοτε με αρκετούς καλλιτέχνες όπως οι: Έλενα Παπαρίζου, Σάκης Ρουβάς, Στέλιος Ρόκκος, Χρήστος Μάστορας, Ελένη Φουρέιρα, Josephine, Πάνος Κιάμος και Στεφανία.

Το 2016 κυκλοφόρησε τα τραγούδια «Όλα Στιγμές» και «Όλα Τα Μυστικά».

Έγινε γνωστός το 2017, μέσα από τη συνεργασία του με την Έλενα Παπαρίζου στο τραγούδι «Αν με δεις να κλαίω», για το οποίο κέρδισαν το βραβείο καλύτερου ντουέτου στα Mad Video Music Awards 2018.

Τη σεζόν 2017-18 έχοντας αναδειχθεί νικητής του διαγωνισμού "Jumping Fish" της Cosmote, συμμετείχε στα musicals: "Hair" και "Grease", ενώ βρέθηκε επίσης στο πλευρό της Άννας Βίσση στο νυχτερινό κέντρο Hotel Ermou. Το 2018 κυκλοφόρησε τα τραγούδια «Τα Καλά Παιδιά», «Τ' Αστέρια Μου» και «Όσο Έχω Εσένα (Arcade Remix)».

Το 2019 κυκλοφόρησε η δεύτερη μεγάλη του επιτυχία, το τραγούδι «Σε Δυο Μόνο Μάτια», σε στίχους/μουσική των Arcade. Το ρεφρέν του συγκεκριμένου τραγουδιού προέκυψε από αντιστροφή ενός στίχου της συγγραφέως Ρενέ Στυλιαρά.

Το 2020 συμμετείχε ως coach της Κατερίνας Ζαρίφη στον 4ο κύκλο του τηλεοπτικού μουσικού σόου «Just the 2 of us» στο OPEN, καταλαμβάνοντας τη 2η θέση. Την ίδια χρονιά κυκλοφόρησε τα τραγούδια «Ό,τι Κι Αν Κάνω» και «Μετακίνηση 6».  

Το 2021 συνεργάστηκε με τον Πάνο Κιάμο στο τραγούδι «Στα Χειρότερα».

Το 2022 παρουσίασε το «Total Blackout» στον ALPHA (ένα τηλεοπτικό project που παλαιότερα είχε παρουσιάσει η Νάντια Μπουλέ). Την ίδια χρονιά κυκλοφόρησε το πρώτο του προσωπικό άλμπουμ, «20 Γραμμάρια Και Ένα», το οποίο περιλαμβάνει τα κομμάτια: «Τα Καλά Παιδιά», «Σε Δυο Μόνο Μάτια», «Της Κόλασης Φωτιά», «Τ' Αστέρια Μου», «Θέλω Τα Μάτια Της Να Τα Ξεχάσω», «Αλητεία», «Ό,τι Κι Αν Κάνω», «20 Γραμμάρια Και Ένα», «Πριν Γυρίσεις» και «Μεσάνυχτα». Το τελευταίο χρησιμοποιήθηκε και ως τραγούδι τίτλων της τηλεοπτικής εκπομπής «After Dark» του Θέμη Γεωργαντά.

Το 2024 κυκλοφόρησε τρία τραγούδια: «Καινούριο Παρελθόν», «Ευαισθησίες» (ft. Καίτη Γαρμπή) και «Μέχρι Εκεί Μπορούσες». Την ίδια χρονιά συμμετείχε ξανά στο «Just the 2 Of Us », αυτή τη φορά ως coach της Δώρας Παντέλη. Επίσης, ξεκίνησε live εμφανίσεις στο νυχτερινό κέντρο «Mezzo Athens Party Stage» με την Πέγκυ Ζήνα.

Το 2025 κυκλοφόρησε το τραγούδι «Ελλάδα Μου».

## Προσωπική ζωή
Στις 2 Ιανουαρίου 2026 απέκτησε το πρώτο του παιδί, μια κόρη, με την σύντροφο του, Έφη Σακελλάρη.

## Φιλμογραφία
### Τηλεόραση

## Παραπομπές


Κατηγορία:Έλληνες τραγουδιστές
Κατηγορία:Έλληνες τραγουδιστές ποπ
Κατηγορία:Λαϊκοί τραγουδιστές